Monessa perheessä kannetaan matot lauantaina ulos tampattavaksi. Mattopiiskan läiske kuuluu kauas, kun mattoja hakkaa, eikä pöly tunnu loppuvan ikinä.

Etelä-Karjalan Marttojen kodinhoitoon erikoistunut erikoisneuvoja Päivi Jukkara ei pidä tamppausta ollenkaan tarpeellisena.

Tampatessa pöly nousee ja laskeutuu heti takaisin mattoon. Erikoisneuvoja Päivi Jukkara

– Tampatessa pöly nousee ja laskeutuu heti takaisin. Usein matto on sähköinen, ja se vetää pöly uudelleen maton pintaan.

Tamppaamiseen sijaan Jukkara kehottaa imuroimaan matot

– Imuroimalla saa pölyt syvemmältä pois.

Piiskaaminen voi myös heikentää mattoa.

– Loimi ja kude heiluvat ja maton rakenne voi rikkontua, mikä saa taas maton pölyämään enemmän.

Imurointi on Jukkaran mielestä matolle selvästi hellävaraisempi kuin tamppaaminen.

– Tietysti jos haluaa tampata, niin voi tampata, mutta imuroimalla pääsee helpommalla, lohduttaa Jukkara.

Mattopiiskaa kannattaa käyttää vain hyvin tehdyille, todella kestäville matoille.

Mattoharja mukaan

Osa matoista on sellaisia, että niille paras apuväline on mattoharja.

– Aitoja solmittuja nukkamattoja ei uutena saa imuroida eikä tampata ollenkaan. Ideana on, että ne harjataan.

Solmittujen nukkamattojen päällä tulee aluksi muutaman kuukauden ajan vain kävellä, jotta solmut tallaantuvat ja kestävät siten jatkossa paremmin imurointia.

Päivi Jukkara muistuttaa, että juuttipohjaisia ja muovityyppisiä mattoja ei kannata toistuvasti viedä pakkasella ulos.

– Ne murentuvat, jos vie usein ne pakkasella ulos.

Matot tuulettumaan ulos tai raikasta ne ruokasoodalla

Pelkästään sisällä mattoa ei kannata pitää, vaan ne kannattaa viedä silloin tällöin ulos tuulettumaan. Talvella maton voi myös viedä ulos lumeen ja harjata se sen jälkeen.

– Villalankamatto jopa puhdistuu siinä käsittelyssä.

Etelä-Karjalan Marttojen erikoisneuvoja Päivi Jukkara vinkkaa käyttämään mattojen raikastamiseen tavallista kaupasta ostettavaa ruokasoodaa.

– Matto pitää olla imuroitu puhtaaksi. Sen jälkeen ripotellaan päälle vähän ruokasoodaa. Anna vaikuttaa tunti ja imuroi pois. Matto raikastuu, vinkkaa lopuksi erikoisneuvoja Päivi Jukkara.